Sudden Lights

Sudden Lights ir Latvijas alternatīvā roka grupa. Grupā spēlē Kārlis Vārtiņš (basģitāra), Mārtiņš Matīss Zemītis (sitaminstrumenti), Andrejs Reinis Zitmanis (balss) un Kārlis Matīss Zitmanis (ģitāra). Grupas darbība aizsākās 2012. gadā, tā darbojas joprojām.

2023. gadā grupa piedalījās Latvijas Televīzijas rīkotajā dziesmu konkursā "Supernova 2023" ar dziesmu Aijā, kurā ieguva 1. vietu un iespēju pārstāvēt Latviju 2023. gada Eirovīzijas dziesmu konkursā.

 Vēsture 
Mūziķi grupu izveidoja 2012. gadā, kad tolaik mācījās Pāvula Jurjāna mūzikas skolā.

Pirmais solis ceļā uz izaugsmi grupai bija uzvara Rīgas Valsts 1. ģimnāzijas jauno mūziķu konkursā "Pirmā Plate" 2015. gadā. Par pirmās vietas iegūšanu grupai bija iespēja ierakstīt savu oriģināldziesmu "Tik Savādi". Tā kļuva par pirmo "Sudden Lights" izdoto dziesmu.

Tālākajā radošajā darbā tika radīts grupas debijas albums, kura priekšvēstneši bija singli "Priekšpilsētas Valsis", "Laikmets" un "Šajā sētas pusē", kas nekavējoties tik iekļautas Latvijas radiostaciju rotācijās. Dziesmām "Priekšpilsētas valsis" un "Šajā sētas pusē" izdeva arī videoklipus.

 Albums "Priekšpilsētas" (2017) 
2017. gada 22. septembrī grupa "Sudden Lights" prezentēja debijas albumu "Priekšpilsētas". Tajā ir 10 dziesmas gan latviešu, gan angļu valodā. Pirmais pašu organizētais koncerts, kurā izskanēja albuma dziesmas, notika Mūzikas namā "Daile" 2018. gada 12. aprīlī. Pasākumā piedalījās arī latviešu mūziķe Tīna Šipkēvica. Albums atnes grupai "Zelta Mikrofons 2018" nomināciju labākā debija.

 LTV Supernova 2018 
2018. gada sākumā ar debijas albuma noslēdzošo dziesmu Just Fine grupa piedalījās Supernova 2018. Sākotnēji grupai neizdevās kvalificēties pusfinālam, bet žūrija ar Latvijas Televīzijas komandu grupai piešķīra otro iespēju jeb Wild card. Ieguvuši otro iespēju konkursā, puiši uzstājās finālā un izcīnīja 2. vietu.

 Prāta Vētras "Skārda bungu tūre" 
Līdz ar albuma "Par to zēnu, kas sit skārda bungas" prezentēšanu grupa "Prāta Vētra" paziņoja, ka albuma tūrē pa Latviju viņiem līdzi dosies grupa "Sudden Lights" kā iesildītāji visos piecos koncertos. Pirmo reizi "Sudden Lights" vēsturē grupa uzstājās klausītāju tūkstošiem. Tūres kulminācija bija Rīgā, Mežaparka Lielajā estrādē.

 Otrais studijas albums un koncerttūre 
Ar singliem "Negribu piezemēties" un "Dzīvnieks" grupa ir pieteikusi jaunu albumu Vislabāk ir tur, kur manis nav. Tas iznāca 2019. gada 11. oktobrī un ir grupas otrais studijas albums. Albuma producents ir Jānis Aišpurs, ar kuru grupa sadarbojās jau singlu radīšanā. Albuma atklāšana notika TC Spice.

2020. gada februāra beigās grupa "Sudden Lights" devās savā pirmajā Latvijas koncerttūrē "Vislabāk ir tur, kur manis nav". Pirmais koncerts notika 2020. gada 21. februārī Valmieras Kultūras centrā, tālākie koncerti notika Liepājā (Kultūras nams "Wiktorija") un Alūksnē (Alūksnes Kultūras centrs). Tūres noslēguma koncerts bija plānots 2020. gada 20. martā Rīgā, "Hanzas Peronā", tomēr vīrusa "Covid 19" izplatības ierobežošanas pasākumu dēļ koncerts tika atcelts uz nenoteiktu laiku.

 Trešais studijas albums un sadarbības 

Grupas 2020. gada kopdarbs ar “Astro’n’out” dziesma "Haosā"  ieguva balvu “Zelta Mikrofons 2021” kā gada radiohits. 2021. gada janvārī grupa sāk darbu pie trešā studijas albuma kopā ar producentu Jāni Aišpuru. Pirmais topošā albuma singls ir "Klusumi", kas iznāca 2021. gada aprīlī. Ārpus albuma rakstīšanas, grupai sadarbojoties ar dziedātāju ANNNA, attālinātajās sesijās platformā ZOOM top dziesma - radio singls "Aizņem man vietu". 2021. gada augustā tiek izdots gaidāmā albuma nākamais singls "Siltas vasaras ēnā". 2022. gada 25. februārī tiek publiskots singls "Laternas". Trešais studijas albums "Miljards vasaru" tiek prezentēts 2022. gada 13. maijā kino "Splendid palace" mazajā zālē, grupai sniedzot mazu koncertu un demonstrējot dokumentālo filmu par albuma tapšanu."Viss sākās pirms diviem gadiem agrā pavasarī, kad satikāmies lauku mājās, kur parasti arī norisinās mūsu radošās nometnes. Kad ārā temperatūra ir +5 grādi, tad pietrūkst vasaras. Arī iepriekšējos albumos vadmotīvs ir bijusi ilgošanās pēc tā, kas mums nav, nenovērtējot to, kas mums jau pieder. Un šajā tematikā labi iederas arī ilgas pēc vasaras. Man ļoti patika Arstarulsmirus dziesma "Atvadas vasarai", kas iznāca maijā un kurā viņš bija izmantojis Raimonda Paula citātu. Man patika dziesmas sākumā paustā doma, ka Latvijā vasaras ir tik īsas, ka mēs no tām varam atvadīties jau sākumā, kam varu tikai piekrist. Arī es jau sāku ilgoties pēc nākamās vasaras. Tādā veidā nostalģija un sentiments caurstrāvo arī mūsu albumu"  Andrejs Reinis Zitmanis.


Līdz ar albuma iznākšanu tiek izdots singls "Pāris neuzņemtu foto". 2022. gada vasarā tiek publiskota  "Sudden Lights"  un ZEBRENE sadarbība - dziesma "Pasaule trīc". Vasarā "Sudden Lights" uzstājas festivālos "Summer Sound", "Positivus", "Saldus Saule", "Limbizkvīts", Latvijas mūzikas lielkoncertā, kā arī Jēkabpils, Ventspils, Siguldas, Aizskraukles, Madonas, Daugavpils un citu pilsētu svētkos.

2022. gada rudenī grupa realizē savu ieceri par Latvijas tūri, kā koncertu īpašo viesi piesaistot reperi ZEĻĢI. Top arī kopējā "Sudden Lights" un ZEĻĢA dziesma "Jasmīns".  "Miljards vasaru" tūre notiek 17. septembrī Jelgavā (Melno cepurīšu Balerijā), 23. septembrī Valmierā (koncertzālē “Valmiera”), 24. septembrī Liepājā (kultūras namā “Wiktorija”) un 8. oktobrī Rīgā (Hanzas peronā). Tūres noslēguma koncerts Hansas Peronā Rīgā ir iemūžināts arī kā koncertvideo “Sudden Lights koncerttūres "Miljards vasaru" noslēguma koncerts”.

 2023. gads 
Grupa saņem piecas "Zelta Mikrofons'23" nominācijas: labākais popa albums, labākais koncertieraksts, divas dziesmas saņēma Elvi gada dziesmas nominācijas, un pie nominācijas tika arī albuma dizains.

2023. gada 28. janvārī dziesmu aptaujā "Muzikālā banka" grupa ar dziesmu "Laternas" iegūst 2. vietu.

2023. gadā grupa piedalījās konkursā Supernova 2023 ar dziesmu Aijā. Konkursā grupa uzvarēja un ieguva tiesības pārstāvēt Latviju 2023. gada Eirovīzijas dziesmu konkursā.Šūpuļdziesma, manuprāt, ir skaistākā un mīlestības pilnākā mūzikas forma. Redzot tumšos pasaules notikumus un ļaunuma izpostītās cilvēku dzīves, mēs nevarējām palikt vienaldzīgi. Tā tapa dziesma angļu valodā, tas ir mūsu mēģinājums mierināt ikvienu, kam sāp notiekošais. Dziesmas nosaukums dzimtajā valodā – latviešu tautasdziesmas noskaņās – vārdā, ko nav iespējams tulkot," dziesmas jēgu skaidro "Sudden Lights" solists Andrejs Reinis Zitmanis.

Savu Eirovīzijas promo turneju grupa sāks, uzstājoties Moldovas Eirovīzijas nacionālās atlases finālā.

2023. gada 9. maijā Liverpūlē Sudden Lights pārstāv Latviju Eirovīzijas dziesmu konkursa pirmajā pusfinālā ar dziesmu “Aijā”, bet neiekļūst konkursa finālā. 

2023. gada 16. septembrī "Sudden Lights" uzstājas brīvdabas koncertā Mežaparka Zaļajā teātrī, kas tobrīd ir lielākais grupas solo koncerts. 29. novembrī Rīgas kinoteātrī Forum Cinemas grupa prezentē koncertfilmu, kurā iekļautas 13 dziesmas no visiem trim grupas albumiem, kuras izskanēja koncertā Mežaparka Zaļajā teātrī. Paralēli dziesmām filmā grupas dalībnieki atklājas arī personīgās etīdēs, kuras veidojis režisors Uģis Olte. Straumēšanas platformās un vilnila formātā tiek izdots arī Mežaparka Zaļajā teātra koncertieraksts. 

 2024. gads 

2024. gada 8. martā Latvijas mūzikas ierakstu gada balvā  “Zelta Mikrofons 2024” grupa “Sudden Lights” saņem divus apbalvojumus.  Kategorijā labākais koncertieraksts tiek apbalvots Mežaparka Zaļajā teātra koncertfilma, bet kategorijā straumētākais ieraksts balvu saņem dziesma “Aijā”.  

2024. gada martā grupa koncertē Lietuvā - Viļņā un Palangā, kā arī piedalās Igaunijā, Tallinā, notiekošajā “Tallinn Music Week”.  Tiek izdota dziesma angļu valodā "Eastern European Dream", kas veltīta Baltijas valstu jauniešiem. 

2024. gada jūnijā grupa izdot dziesmu “nejauši kadri”, piesakot 2025. gadā gaidāmo ceturto studijas albumu. Dziesmai videoklipu veidojis režisors Matīss Kaža."Šis ir pirmais mūzikas video no sērijas, pie kuras strādās vairāki jaunākās paaudzes režisori, radot tādu kā antoloģijas principa dramaturģiju, kur elementi no viena videoklipa parādīsies vēl arī kādā citā. Kopā ar operatoru Ritvaru Bluku strādājām ar 16 mm kinokameru, kas garantē īpašu attēla faktūru un bagātīgu krāsu spektru, kas raksturīgs analogajam kino. Klipā daudz spēlējamies arī ar laiku un atmiņu telpām, cenšoties atrast dziesmai vispiemērotāko atmosfēru un vēstījumu,” saka videoklipa režisors Matīss Kaža. 2024. gada novembrī tiek izdota dziesma "eldorado", kas ir otrais singls no topošā albuma, un grupa izziņo koncertu Arēnā Rīga 2025. gada 15. novembrī. Dziesmas videoklipu uz 16 mm lentas veidoja režisors Edgars Haritončenko.

 2025. gads 

2025. gada februārī tiek izdots trešais topošā studijas albuma singls “lai tev apnīk skumt”. Dziesmas videoklipa režisore ir Amanda Grīnberga.“Dziesma "lai tev apnīk skumt" grib būt brīva no ikdienas un garlaicības. Ikdienas skrējienā ir daudz, par ko raizēties un skumt, un dažreiz vajadzīgs kāds impulss, kas to palīdz aizmirst. Paņemt otru cilvēku aiz rokas un izmest visu nevajadzīgo ārā no galvas, vienkārši būt šeit un tagad,” stāsta Sudden Lights. 2025. gada 22. maijā grupa “Sudden Lights” izdod savu ceturto studijas albumu “īsas vasaras garas ziemas”. Albuma prezentācija notiek  jau 21. maijā Rīgas kinoteātra Splendid Palace lielajā zālē atrādot gan videoklipu īsfilmu, gan dzīvē nospēlējot jaunā albuma dziesmas.
 Dalībnieki un pārvaldītie instrumenti 

 Andrejs Reinis Zitmanis - vokāls, klarnete, ģitāra, perkusijas un klavieres
 Kārlis Matīss Zitmanis - ģitāra, taustiņi, mutes harmoņikas, akordeons, vijole, bekvokāls
 Mārtiņš Matīss Zemītis - sitamie instrumenti, bekvokāls, perkusijas, ģitāra
 Kārlis Vārtiņš - basģitāra, perkusijas, oboja, bekvokāls

 Diskogrāfija 

 Albumi 
 Priekšpilsētas (2017)
 Vislabāk ir tur, kur manis nav (2019)
 Miljards vasaru (2022)
 Zaļais teātris (live) (2023)
 Īsas vasaras, garas ziemas (2025)

 Singli 
 "Tik savādi" (2015)
 "Priekšpilsētas valsis" (2016)
 "Laikmets" (2017)
 "Šajā sētas pusē" (2017)
 "Negribu piezemēties" (2018)
 "Dzīvnieks" (2019)
 "Izbēgšana" (2019)
 "Gaisma" (2019)
 "Haosā" (pied. "Astro'n'out") (2020)
 "Elektriskā gaisma" (2020)
 "Klusumi" (2021)
 "Aizņem man vietu" (pied. "ANNNA") (2021)
 "Siltas vasaras ēnā" (2021)
 "Laternas" (2022)
 "Pasaule trīc" (2022)
 "Jasmīns" (pied. "ZEĻĢIS") (2022)
 "Aijā" (2023)
 "Mūsu mīlestība" (2023)
 "Adata un diegs" (2023)
 "Eastern European Dream" (2024)
 "Nejauši kadri" (2024)
 "Eldorado" (2024)
 "Lai tev apnīk skumt" (2025)
 "Ātri, lēni" (2025)

 Atsauces 

 Ārējās saites 

 "Sudden Lights" Facebook
 "Sudden Lights" Spotify

Kategorija:Latvijas mūzikas grupas
Kategorija:Supernovas dalībnieki
Kategorija:Latvijas Eirovīzijas dziesmu konkursa dalībnieki
Kategorija:2023. gada Eirovīzijas dziesmu konkursa dalībnieki